РЕПУБЛИКА БЪЛГАРИЯ
В И С Ш    С Ъ Д Е Б Е Н    С Ъ В Е Т

П Р О Т О К О Л   № 19

от заседание на Комисия ”Професионална квалификация и 
информационни технологии”,
проведено на 02.09.2021 г.

Днес, 02.09.2021 г. /четвъртък/ от 09:45 часа се проведе заседание на Kомисия “Професионална квалификация и информационни технологии”, в състав:

ПРЕДСЕДАТЕЛ:

ЧЛЕНОВЕ:	КАЛИНА ЧАПКЪНОВА

ГЕРГАНА МУТАФОВА
ДАНИЕЛА МАРЧЕВА 
СВЕТЛАНА БОШНАКОВА
СЕВДАЛИН МАВРОВ	

На заседанието присъстват експертните сътрудници на комисията – Анелия Чомакова – началник отдел „ИО“ в дирекция „ИТСС“ и Мирослава Чирпъкова – началник отдел „ЕИСС“ в дирекция „ИТСС“

	1. Писмо от Министерство на правосъдието относно връчване по електронен път на решения и други актове на съда.
В Националния план за възстановяване и устойчивост е включен проект с наименование „Доразвитие на информационните системи на съдилищата за достъп на граждани и юридически лица до е-услуги и е-правосъдие“. 
	В рамките на проекта е предвидено надграждане на Единния портал за електронно правосъдие с цел извършване на процесуални действия в електронна форма. Предвижда се възможността за подаване на заявления, искови молби и други иницииращи първоинстанционни дела документи, онлайн заплащане на държавни такси чрез изграждане на виртуални ПОС терминали, електронно призоваване и провеждане на дистанционни съдебни заседания. Заложеният срок за изпълнение на проекта е 25 месеца.
	Проектът е представен на вниманието на Министерство на правосъдието като водеща институция по проекти, засягащи правосъдната система в Плана за възстановяване и устойчивост на Европейската Комисия.
	Поради факта, че Националният план за възстановяване и устойчивост все още не е одобрен, към момента КПКИТ не може да се ангажира с определяне на конкретен срок, в който Единния портал за електронно правосъдие ще бъде надграден с необходимите функционалности, осигуряващи връчване по реда на чл.38, ал.2, т.1 от ГПК.
	Предвид гореизложеното,

	Комисия „Професионална квалификация и
	информационни технологии”
	Р Е Ш И :

	1.1 ИЗРАЗЯВА положително становище относно удължаване на срока на влизането в сила на разпоредбата на чл.38, ал.2 от ГПК до надграждане на Единния портал за електронно правосъдие и системата за електронно призоваване, поради невъзможност за обезпечаване на своевременното ѝ прилагане.
	1.2. ИЗПРАЩА решението по т. 1.1 на Комисия по правни въпроси към пленума на Висшия съдебен съвет, по компетентност и за изготвяне на предложение до Пленума на ВСС.
	1.3. ДА СЕ ОРГАНИЗИРА среща с представители на ВСС, представители на „Евротръст Технолъджис“ АД – към настоящия момент единствен вписан доставчик в националния доверителен списък за предоставяне на квалифицирана услуга за препоръчана електронна поща и представители на „Информационно обслужване“ АД – изпълнител по проект “Доразвитие и централизиране на порталите в сектор „Правосъдие“ за достъп на граждани до информация, е-услуги и е-правосъдие”, за проучване възможността за използване на предоставяната услуга за препоръчана електронна поща. 
	1.4. ДА СЕ ИЗПРАТИ на Пленума на ВСС протоколът от проведената срещата, за сведение. 
	Г-жа Даниела Марчева гласува „против“ организирането на такава среща, изразявайки становище, че разпоредбата на чл.38, ал.2, т.2 от ГПК противоречи на Конституцията на Република България.
	1.5. ИЗПРАЩА решението по т. 1 на министъра на правосъдието ведно с получено становище от г-н Боян Новански – член на ВСС и вносител на предложение на решение по т.46 от протокол №13/08.07.2021 г. на Пленума на ВСС, за сведение.

	2. Доклад от г-жа Калина Чапкънова – председател на комисия „Професионална квалификация и информационни технологии“ към Пленума на ВСС относно призиви на съдии и адвокати за подкрепа на усилията им за преработване на електронното правосъдие.

Комисия „Професионална квалификация и
информационни технологии”
Р Е Ш И :

2.1. НЕ ПРИЕМА предложението да се изиска наличната информация и материали относно напредъка по проучване на възможността за проектно финансиране на доразвитието и надграждането на ЕПЕП и системата за електронно призоваване от Драгомир Кояджиков, Боян Новански, Огнян Дамянов и Васил Пеловски, определени съгласно решение на Пленума на ВСС по протокол № 14/18.06.2020 г., т. 45.
2.2. ПОТВЪРЖДАВА решението по т. 11 от заседание на Комисията, по протокол № 18/30.08.2021 г. за организиране на среща с представители на ВАдвС и САК.

		3. Доклад от директора на дирекция „Информационни технологии и съдебна статистика“ в АВСС относно Решение по т. 1 от протокол 7/14.04.2021 г. на Комисия „Професионална квалификация и информационни технологии“.

		Комисия „Професионална квалификация и
информационни технологии”
Р Е Ш И :

3.1. ИЗПРАЩА техническата спецификация за изработване, дизайн и техническа поддръжка на официалния сайт на ВСС, по компетентност на отдел „Обществени поръчки“ в АВСС за извършване на пазарна консултация в срок до 14 (четиринадесет) дни.

		4. Предложение от г-жа Даниела Марчева и г-жа Гергана Мутафова – членове на ВСС относно въпроси свързани с електронното правосъдие и проблемите в неговото въвеждане.

Комисия „Професионална квалификация и
информационни технологии”
Р Е Ш И :

4.1. ВЪЗЛАГА на отдел „Обществени поръчки“ в АВСС да извърши незабавно пазарна консултация за стойността на всички дейности, касаещи доизграждането на ЕПЕП съобразно заложеното в проекта „Доразвитие на информационните системи на съдилищата за достъп на граждани и юридически лица до е-услуги и е-правосъдие" - част от Националния план за възстановяване и устойчивост на Република България в срок до 14 (четиринадесет) дни.
4.2. ДА СЕ ПРЕДСТАВИ отчет от Главния секретар на ВСС за предприетите от него действия във връзка с изготвяне на Стратегия за развитие на Електронното правосъдие за период 2021 г. – 2026 г., ведно с пътна карта към нея, в 3-дневен срок след завръщането му от отпуск.
4.3. ВЪЗЛАГА на Тодор Събчев – Директор на Дирекция „Информационни технологии и съдебна статистика“ съвместно с Главния секретар на ВСС да изготви спешно списък на необходимите специалисти, които следва да бъдат привлечени в състава на дирекцията с оглед осигуряване на кадрови капацитет на Дирекция "Информационни технологии" в АВСС.
4.4. Приема за сведение информацията от г-жа Даниела Марчева и г-жа Гергана Мутафова – членове на ВСС, че след предложени от г-н Атанас Пеканов - служебен заместник министър-председател по управление на европейските средства ден и час ще бъде проведена среща относно направена проверка и анализ на проектите към Националния план за възстановяване и устойчивост на Република България, версия 1.2, 20.07.2021 г. и поставени въпроси за наличие на двойно финансиране по проектите, по които ВСС е бенефициент.

		5. Предложение от г-жа Даниела Марчева – член на ВСС относно развитието на поставени въпроси от г-жа Марчева до КПКИТ.

Комисия „Професионална квалификация и
информационни технологии”
Р Е Ш И :

5.1. НЕ ПРИЕМА предложението за отмяна на решение на Комисия „Професионална квалификация и информационни технологии към Пленума на ВСС всички материали и предложения от работата на работната група, сформирана с Решение по протокол № 29/13.10.2020 г., т.1 на КПКИТ да бъдат изпратени на Комисия по правни въпроси към пленума на Висшия съдебен съвет, по компетентност, и оставя същото в сила.
5.2. ДА СЕ ИЗПРАТЯТ на органите на съдебната власт материалите и предложенията от дейността на работната група, сформирана с решение по Протокол №29/13.10.2020 г., т. 1 на Комисия „Професионална квалификация и информационни технологии към Пленума на ВСС относно актуализиране на действащата подзаконова нормативна уредба на електронното правосъдие по глава 18а от Закона за съдебната власт, както и проект на унифицирани правила за приемане и регистриране на входяща кореспонденция, удостоверена с квалифициран електронен подпис с молба за становища и предложения в срок до 20 септември 2021 г.
5.3. Получените становища и предложения да бъдат обобщени от експерт от Дирекция „Правна“, определен от Главния секретар на ВСС и да бъдат изпратени на Комисия по правни въпроси към Пленума на ВСС.

6. Извлечение от протокол № 18/30.08.2021 г., т. 13.2 на Комисия ”Професионална квалификация и информационни технологии” към Пленума на ВСС. 

Комисия „Професионална квалификация и
информационни технологии”
Р Е Ш И :

6.1. ИЗМЕНЯ свое решение по протокол № 18/30.08.2021 г., т. 13.2.
6.2. ДА СЕ ИЗИСКА информация от Прокуратурата на Република България относно образувано наказателно производство, във връзка с проведен одит на Централизираната система за случайно разпределение на делата (ЦССРД).

	7. Писмо от г-жа Гергана Мутафова – член на ВСС, относно извършена проверка на място във ВСС и СГС от УО на ОПДУ за внедрената в съдилищата Единна информационна система на съдилищата, разработена по проект „Създаване на модел за оптимизация на съдебната карта на българските съдилища и прокуратури и разработване на Единна информационна система на съдилищата“, заедно с отказ за верифициране на средства, разходвани за разработването на информационна система, различна от ЕПЕП и по друг проект.

Комисия „Професионална квалификация и
информационни технологии”
Р Е Ш И :

	7.1. ДА СЕ ИЗГОТВИ възражение до Оперативна програма „Добро управление“ от г-жа Гергана Мутафова – ръководител на проект „Създаване на модел за оптимизация на съдебната карта на българските съдилища и прокуратури и разработване на Единна информационна система на съдилищата“, във връзка с констатациите и отказ за верифициране на средства, с копие до КПКИТ.

ПРЕДСЕДАТЕЛ НА КОМИСИЯ
„ПРОФЕСИОНАЛНА КВАЛИФИКАЦИЯ 
И ИНФОРМАЦИОННИ ТЕХНОЛОГИИ“
КЪМ ПЛЕНУМА НА ВСС:  /п/  

КАЛИНА ЧАПКЪНОВА